RESOLUCIÓN do 30 de setembro de 2009 pola que se convoca un curso sobre A función de control da Administración consultiva: o Consello Consultivo de Galicia, organizado polo Consello Consultivo de Galicia en colaboración coa Escola Galega de Administración Pública.
CONSELLO CONSULTIVO DE GALICIA — III. OUTRAS DISPOSICIÓNS — 09/10/2009

Tendo en conta o acordo de colaboración subscrito o 26 de marzo de 2009 entre o Consello Consultivo de Galicia e a Escola Galega de Administración Pública, convócase o curso sobre A función de control da administración consultiva: O Consello Consultivo de Galicia, conforme as seguintes bases:
Primeira.-Destinatarios.
Esta actividade formativa está destinada ao persoal dos grupos A1, A2 e C1 ao servizo da Administración xeral da Xunta de Galicia, dos seus organismos públicos e demais entes dela dependentes, e a súa selección faraa o Consello Consultivo de Galicia respectando en todo caso os criterios selectivos sinalados con carácter xeral na Resolución do 4 de xaneiro de 2008 (DOG nº 7, do 10 de xaneiro).
Segunda.-Obxectivos.
O curso pretende, por unha banda, constituír unha canle de divulgación da doutrina sentada polo Consello Consultivo nas materias obxecto da súa competencia e, por outra, permitir a apertura dun foro de debate sobre elas, logo de transcorridos trece anos desde a súa creación e tendo en conta a experiencia acumulada ao longo deste tempo no seu labor de asesoramento e control preventivo da actividade administrativa autonómica.
Terceira.-Programa.
O curso estrutúrase nos seguintes módulos:
-Módulo I. A Administración consultiva da Comunidade Autónoma de Galicia: o Consello Consultivo de Galicia.
-Módulo II. O control da potestade regulamentaria. O regulamento. Relacións entre lei e regulamento. Titularidade da potestade regulamentaria. O principio de reserva de lei.
-Módulo III. Procedemento de elaboración de disposicións de carácter xeral. Normativa reguladora.
-Módulo IV. A responsabilidade patrimonial da Administración pública.
-Módulo V. A contratación administrativa: modificación e resolución dos contratos.
-Módulo VI. A revisión de oficio dos actos e disposicións administrativas de carácter xeral.
Cuarta.-Desenvolvemento.
Datas: 2, 3, 4, 5, 9 e 10 de novembro de 2009.
Horario previsto: das 17.00 ás 20.00 horas.
O curso convocado desenvolverase na Escola Galega de Administración Pública (EGAP), situada na rúa Madrid, 2-4, Polígono das Fontiñas, en Santiago de Compostela, agás a primeira sesión que terá lugar tras o acto inaugural o día 2 de novembro na sede do Consello Consultivo de Galicia sita na rúa Algalia de Abaixo, nº 24, Santiago de Compostela.
Quinta.-Prazas.
40.
Sexta.-Prazo de inscrición e presentación de instancias.
O prazo de presentación de solicitudes finalizará o venres 16 de outubro de 2009.
O persoal que desexe participar no curso que se convoca nesta resolución deberá cubrir a solicitude de inscrición que se pode atopar no portal web do Consello Consultivo de Galicia no seguinte enderezo:
http://ccgalicia.es/pages/novas.html.
As solicitudes irán dirixidas á Secretaría Xeral do Consello Consultivo de Galicia (rúa Algalia de Abaixo, nº 24, CP 15704 Santiago de Compostela (A Coruña), e serán presentadas no rexistro do Consello Consultivo, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 58 33 15 ou por correo electrónico dirixido ao enderezo secretaria@ccgalicia.es.
Para máis información respecto a aspectos organizativos ou docentes do curso poden chamar ao teléfono 981 55 21 10.
Sétima.-Selección.
Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (DOG nº 7, do 10 de xaneiro). A selección dos participantes será realizada polo Consello Consultivo de Galicia.
O Consello Consultivo de Galicia publicará na súa páxina web a relación de admitidos no curso, e comunicará, así mesmo, ás persoas solicitantes a confirmación da súa admisión no curso ao enderezo de correo electrónico que figure na solicitude de inscrición.
Oitava.-Modificacións.
O Consello Consultivo de Galicia conxuntamente coa EGAP reservan para si a facultade de interpretar e de resolver as incidencias que puidesen xurdir no desenvolvemento do curso, así como de cancelalo, se o escaso número de solicitudes non xustificase a súa realización.
Novena.-Certificados.
A actividade formativa terá un recoñecemento oficial por parte da EGAP, que se plasmará no correspondente documento xustificativo da súa realización, a aquelas persoas inscritas que participasen con regularidade e dedicación no desevolvemento do curso, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 30 de setembro de 2009.
Mª Teresa Conde-Pumpido Tourón
Presidenta do Consello Consultivo de Galicia